## Statut Fonda za dugoročno financiranje stanogradnje uz potporu države

### NN 64/1998 (30.4.1998.), Statut Fonda za dugoročno financiranje stanogradnje uz potporu države

# **FOND ZA DUGOROČNO FINANCIRANJE STANOGRADNJE UZ POTPORU DRŽAVE**

Temeljem odredbe članka 14. stavka 1. Zakona o Fondu za dugoročno financiranje
stanogradnje uz potporu države ("Narodne novine" br. 109/97) Nadzorni odbor
Fonda za dugoročno financiranje stanogradnje uz potporu države (u daljnjem
tekstu: Fond), na prijedlog Uprave Fonda, na 1. sjednici, održanoj 16.
travnja 1998. godine donosi

## **STATUT**

### **FONDA ZA DUGOROČNO FINANCIRANJE STANOGRADNJE UZ POTPORU DRŽAVE**

Članak 1.

*Osnivanje i ustroj Fonda*

Fond za dugoročno financiranje stanogradnje uz potporu države osnovan
je Zakonom o Fondu za dugoročno financiranje stanogradnje uz potporu države
("Narodne novine" br. 109/97 - u daljnjem tekstu Zakon).

Zakonom je Fond osnovan u okviru Hrvatske banke za obnovu i razvitak
(u daljnjem tekstu HBOR) kao njezin sastavni dio.

Posebna ustrojbena jedinica u okviru HBOR-a obavljat će poslove Fonda.

Ustrojbena jedinica iz stavka 3. ovog članka osnovat će se kao Direkcija
financiranja stanogradnje.

Fond nema svojstvo pravne osobe.

Članak 2.

*Predmet poslovanja*

Fond obavlja poslove u vezi s financiranjem stambenih potreba građana
iz sredstava osiguranih u državnom proračunu.

Osnovne djelatnosti Fonda su:

1. kreditiranje stambenih potreba građana i to:

- kupnja nekretnina i to stanova ili obiteljskih kuća,

- izgradnja stanova ili obiteljskih kuća,

- rekonstrukcija, adaptacija i popravak stanova ili obiteljskih kuća,

- kupnja građevinske čestice bez ili s djelomično izgrađenom građevinom,

- komunalno uređenje građevinske čestice.

2. subvencioniranje dugoročnih stambenih kredita poslovnih banaka.

Članak 3.

*Sredstva Fonda*

Pored sredstava doznačenih iz državnog proračuna, sredstva za obavljanje
djelatnosti Fonda mogu se iznimno, po odluci Nadzornog odbora Fonda, pribavljati
i na način da ih HBOR osigurava izdavanjem obveznica i uzimanjem kredita
u zemlji i inozemstvu.

O svim pribavljenim sredstvima za namjene iz Zakona o Fondu vodit će
se odvojene knjigovodstvene evidencije.

HBOR će obavljati plasman sredstava radi obavljanja poslova navedenih
u članku 2. ovog Statuta, u okviru raspoloživih sredstava na posebnom računu
Fonda.

Članak 4.

*Tijela Fonda*

Tijela Fonda su Nadzorni odbor, Uprava i Kreditni odbor Fonda.

Članak 5.

*Nadzorni odbor Fonda*

Nadzorni odbor Fonda čini Nadzorni odbor HBOR-a, te ministar prostornog
uređenja, graditeljstva i stanovanja.

Odredbe Zakona o HBOR koje se odnose na Nadzorni odbor HBOR odgovarajuće
se primjenjuju i na Nadzorni odbor Fonda.

Na Nadzorni odbor Fonda odgovarajuće se primjenjuju odredbe Statuta
HBOR, koje se odnose na Nadzorni odbor HBOR, te Poslovnik o radu Nadzornog
odbora HBOR.

Članak 6.

*Nadležnosti i ovlasti Nadzornog odbora*

Nadzorni odbor Fonda ima sljedeće nadležnosti i ovlasti:

1. donosi Statut Fonda, Pravilnik o uvjetima, mjerilima i postupku davanja
i subvencioniranja stambenih kredita (u daljnjem tekstu: Pravilnik), te
po potrebi ostale opće akte;

2. utvrđuje osnove poslovanja;

3. odlučuje o korištenju sredstava Fonda sukladno Zakonu, ovom Statutu
i Pravilniku;

4. obavlja nadzor nad poslovanjem Fonda;

5. obavlja druge poslove koji su mu Zakonom i Statutom Fonda stavljeni
u nadležnost.

Nadzorni odbor Fonda može zaključivanje određenog posla ili vrste poslova
iz djelokruga Fonda uvjetovati svojom prethodnom suglasnošću.

Članak 7.

*Način rada Nadzornog odbora*

Nadzorni odbor radi na sjednicama, koje se održavaju po potrebi, odvojeno
od sjednica Nadzornog odbora Hrvatske banke za obnovu i razvitak.

Sjednice Nadzornog odbora saziva predsjednik Nadzornog odbora na vlastitu
inicijativu, na prijedlog Uprave ili na prijedlog najmanje 6 članova Nadzornog
odbora.

Članak 8.

*Odlučivanje Nadzornog odbora*

Nadzorni odbor Fonda donosi odluke većinom glasova ukupnog broja članova
Nadzornog odbora.

Predsjednik Nadzornog odbora potpisuje odluke Nadzornog odbora.

Članak 9.

*Uprava Fonda*

Uprava HBOR je Uprava Fonda.

Odredbe Zakona o HBOR koje se odnose na Upravu HBOR odgovarajuće se
primjenjuju i na Upravu Fonda.

Na Upravu Fonda odgovarajuće se primjenjuju odredbe Statuta HBOR, koje
se odnose na Upravu HBOR, te Poslovnik o radu Uprave HBOR.

Članak 10.

*Nadležnost i ovlasti Uprave Fonda*

Uprava Fonda vodi poslove Fonda i raspolaže sredstvima Fonda u skladu
sa Zakonom o Fondu i odredbama ovog Statuta, imenuje članove Kreditnog
odbora Fonda, te provodi odluke Nadzornog odbora Fonda.

Članak 11.

*Kreditni odbor Fonda*

Kreditni odbor HBOR je Kreditni odbor Fonda.

Odredbe Statuta HBOR koje se odnosi na Kreditni odbor HBOR, te odredbe
Poslovnika o radu Kreditnog odbora HBOR, na odgovarajući način se primjenjuju
i na Kreditni odbor Fonda.

Članak 12.

Na poslove odobravanja kredita i subvencioniranja kamatnih stopa na
odobrene stambene kredite poslovnih banaka primjenjuju se odredbe Zakona
o HBOR-u, Statuta HBOR i općih akata HBOR, ako nisu u suprotnosti s odredbama
Zakona o Fondu i ovog Statuta.

Članak 13.

*Nadležnost i ovlasti Kreditnog odbora Fonda*

Kreditni odbor Fonda donosi pojedinačne odluke o davanju i subvencioniranju
stambenih kredita.

Članak 14.

*Izmjene i dopune Statuta*

Statut se može izmijeniti odlukom Nadzornog odbora Fonda, u skladu sa
zakonom i na način na koji se Statut donosi.

Članak 15.

Prijedlog izmjene i dopune Statuta mogu dati:

1. 1/3 članova Nadzornog odbora Fonda

2. Uprava Fonda.

Prijedlog Izmjena i dopuna Statuta Predlagatelj upućuje Nadzornom odboru
s tekstom predloženih izmjena i dopuna Statuta kako bi Nadzorni odbor donio
izmjene i dopune Statuta.

Članak 16.

*Stupanje na snagu i objavljivanje Statuta*

Ovaj Statut stupa na snagu danom njegove objave u "Narodnim novinama".

Predsjednik
Nadzornog odbora Fonda
**mr. Borislav Škegro,** v. r.

Ostalo, NN 64/1998-781